Kossuth tér (Békéscsaba)

A békéscsabai Kossuth tér (korábban: Templom tér) a megyeszékhely belvárosának szívében helyezkedik el, egyik legfontosabb tere, fontos középületekkel. Fekvése A Kossuth tér Békéscsaba belvárosának majdnem mértani közepén, a város egykori közlekedési, vallási és közigazgatási gyújtópontjában történelmileg kialakult terület. Nagyjából négyszögletes fekvésű, nyugat felől a Baross utca, észak felől a Kiss Ernő utca az evangélikus nagytemplom, keleti irányból az Iparosok Háza és a Körös Hotel egykori épülettömbje határolja. Déli irányból a Széchenyi utca jelenti a határt. A környezeténél valamivel magasabban fekszik, kb. 88-89 méterrel a tengerszint felett, ezzel a város egyik legmagasabban fekvő térszíne. Története Békéscsaba újratelepítése (1700-as évek eleje) után az egykori telepesek elsőnek a mai városházát és környékét népesítették be, tehát már ekkor a centrumban feküdt a tér. Az evangélikus kistemplom 1745-ös felépítése után már épületek is szegélyezték a teret. Igazán hangsúlyossá a Nagytemplom 1824-es átadása után lett, amikor is már két monumentális épület is körbevette a teret. A fejlődés nem állt meg, hamar körbeépült házakkal, mint a város egyik legmagasabban fekvő, árvíz szempontjából legbiztonságosabb tere. Úgy a Körösök, mint az Élővíz-csatorna vizei csak ezt a kis területet nem önthették el, még legmagasabb vízállás esetén sem. A Gyula, Doboz irányából beérkező országút (a mai 44-es főút elődje) pedig itt találkozott az északi irányból érkező, Békést, Debrecent összekötő országúttal (mai 47-es főút). Egészen 1905-ig a tér neve Templom tér volt, és az ekkor felállított Kossuth-szobor és a kialakuló Kossuth-kultusz miatt nevezték át a mai is használatos nevére. Ekkoriban vezették be az ártézi vizet is a térre, a Halászlányos kút népszerű találkozóhely volt akkoriban. Mivel a tér meglehetősen aránytalan volt, ezért a csabai katolikus hívek is a tér szélére tervezték felépíteni legnagyobb békéscsabai katolikus templomukat. Ez 1910-re készült el, ezzel kiegyensúlyozottabbá vált a beépítettség. Ezekben az években markáns fordulat következett be a tér életében, előtérbe került annak forgalmi jelentősége. Az Alföldi Első Gazdasági Vasút (AEGV) 1899-ben elérte Békéscsabát, és a központi állomásépületét pont a Kossuth téren építette fel. Így Magyarország legnagyobb kisvasúti hálózatának központja lett a tér, ahonnan fénykorában az ember 152 km-en utazhatott. A helyi neve „Motor” volt. Az első világháború után a pénzhiány miatt a nagy építkezések korszaka lezárult, 1945-ig nagyobb építkezés csupán az Iparosok Háza 1927-es átadása volt. A második világháború nem okozott jelentős jelentős károkat a tér területén, csak kisebb károk keletkeztek. Ezekben az években jelentős fejlesztés sem történt, ahogy az 1956-os forradalom sem hagyott maradandó nyomot. Az 1970-es évek elején épült fel a Körös Hotel, ami sokáig igen nívós és jónevű szállodája volt a városnak, de a rendszerváltás után elhanyagolták, a 2000-es évektől már romos állapotban volt, hajléktalanok aludtak benne. Több terv is született rendbehozására. Erre az időre datálható a kisvasúti hálózat megszüntetése, és a forgalom autóbuszokra terelése összefüggésben az 1968-as közlekedéspolitikai koncepcióval. Innentől egészen az 1990-es évek végéig gyakorlatilag semmilyen változás nem történt, majd 2000 után előbb visszaépítették a háború után lefojtott Halászlányos kutat, így az ma ismét eredeti fényében pompázik. Új építkezések is zajlottak, elkészült a tér keleti csücskében fekvő Kossuth Ház, valamint felújították az AEGV egykori állomásépületét is. Közlekedés Igen fontos csomópont, bár mióta az elkerülőút megépült, lényegesen visszaesett az átmenőforgalom aránya. A város tömegközlekedésében fontos szerepet játszik, számos járat áthalad a téren keresztül (1, 1A, 2, 3, 3G, 5, 8, 8A, 9, 11, 20). Nem érinti a teret a 7-es, valamint a 17-es buszcsalád tagjai, amik a Lencsési lakótelepre járnak. A téren keresztülvezet egy kerékpárút is, ami Lencsési lakótelep felől érkezik, és jelenleg az Evangélikus Gimnáziumig van megépítve. A tér környékén több jelzőlámpás kereszteződés is található. Fontos és jellegzetes épületek Evangélikus nagytemplom Evangélikus kistemplom Katolikus templom Iparosok Háza Alföldi Első Gazdasági vasút központi állomásépülete, ma büfé Körös Hotel Halászlányos kút Kossuth-szobor Galéria Jegyzetek